Både Danmarks Radio, TV2 og de fleste af landets aviser kommer ikke til at offentliggøre exit-polls før valgstederne er lukkede.

- Der er flere nye og spændende faktorer, der spiller ind ved dette valg, som vi ikke så ved det seneste valg. Alternativet er blandt andet kommet på stemmesedlen, og det er med til at skabe en større usikkerhed ved alle målinger og dermed også exitpolls. Samtidig er forskellen mellem blokkene så usædvanlig lille, at usikkerheden bliver for stor, siger Michael Dyrby, TV2's nyhedsdirektør til TV2.dk.

Sådan lød det også fra DR's nyhedsdirektør i går, der af samme grund også udskyder exit-polls.

https://twitter.com/UlrikHaagerup/status/610448088910692352

Hvad er en exit poll?

En exitpoll er en politisk meningsmåling, som man laver på valgdagen, hvor man spørger vælgere, der netop har stemt.

I modsætning til meningsmålinger, der foretages før et valg eller mellem to valg, giver den et mere realistisk billede af, hvad vælgerne har stemt.

Den giver desuden mulighed for at gengive et ret nøjagtigt billede af udfaldet af valget kort efter eller endda før, at valgstederne har lukket for afstemning, og inden det foreløbige eller officielle valgresultat overhovedet kan foreligge.